IP วิ่งกระฉูด 11% ทำออลไทม์ไฮ ลุ้นรายได้ปีนี้โต 30% รับเทรนด์รักสุขภาพ
IP วิ่งกระฉูด 11% ทำออลไทม์ไฮ ลุ้นรายได้ปีนี้โต 30% รับเทรนด์รักสุขภาพ ล่าสุดอยู่ที่ 11.11 บาท บวก 1.10 บาท หรือ 11% มูลค่าซื้อขาย 301.89 ล้านบาท
IP วิ่งกระฉูด 11% ทำออลไทม์ไฮ ลุ้นรายได้ปีนี้โต 30% รับเทรนด์รักสุขภาพ ล่าสุดอยู่ที่ 11.11 บาท บวก 1.10 บาท หรือ 11% มูลค่าซื้อขาย 301.89 ล้านบาท
30 มิ.ย. 2563

ผู้สื่อข่าวรายงานว่า ราคาหุ้น บริษัท อินเตอร์ ฟาร์มา จำกัด (มหาชน) หรือ IP ล่าสุด ณ เวลา 15.35 น. อยู่ที่ 11.11 บาท บวก 1.10 บาท หรือ 11% สูงสุดที่ 11.50 บาท ต่ำสุดที่ 10 บาท ด้วยมูลค่าซื้อขาย 301.89 ล้านบาท โดยราคาหุ้นปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์เอ็ม เอ ไอ เมื่อวันที่ 5 พ.ย.2562 มีราคา IPO ที่ 7 บาท

ทั้งนี้ บล.ทรีนีตี้ ระบุในบทวิเคราะห์คาดรายได้ IP ปี 2563 โตกว่า 30% เมื่อเทียบจากปีก่อน รับกระแสรักษาสุขภาพ ประเมินแนวรับที่ 9.55 บาท แนวต้านที่ 11.10 บาท
ขณะที่ก่อนหน้านี้ นายทรงวุฒิ ศักดิ์ชลาธร ประธานเจ้าหน้าที่บริหาร IP เปิดเผยว่า บริษัทมั่นใจรายได้ปีนี้จะทำได้ตามเป้าหมายที่วางไว้ 500 ล้านบาท หรือเติบโต 30% เมื่อเทียบกับปีก่อนที่มีรายได้ 375.88 ล้านบาท โดยเป็นผลมาจากการแพร่ระบาดของเชื้อไวรัสโควิด-19 ส่งผลให้ความต้องการสินค้าของบริษัทที่เกี่ยวเนื่องกับวิตามิน และอาหารเสริม ซึ่งช่วยเพิ่มภูมิคุ้มกัน มีความต้องการจำนวนมากขึ้น
นอกจากนี้บริษัทได้เข้าซื้อหุ้นทั้ง 100% ในบริษัท โมเดิร์น ฟาร์มา จำกัด พร้อมทั้งลงทุนปรับปรุงโรงงานและเครื่องจักร คิดเป็นเงินลงทุนรวม 315 ล้านบาท ซึ่งจะช่วยเพิ่มขีดความสามารถในการแข่งขันและศักยภาพในการทำกำไรของบริษัท เช่น การขยายธุรกิจให้ครอบคลุมถึงการผลิตยาสำหรับคนและสัตว์ ขยายประเภทสินค้าได้หลากหลาย เพิ่มรายได้ ลดต้นทุนและค่าใช้จ่าย ซึ่งจะเริ่มรับรู้รายได้ในช่วงครึ่งหลังปี 63 นี้ คาดว่าจะช่วยหนุนผลประกอบการในช่วงครึ่งปีหลังให้ดีกว่าครึ่งปีแรก
ทั้งนี้ บริษัทยังคงเป้าหมายรายได้เติบโตเฉลี่ย 25% ต่อปีในช่วงปี 63-65 และจะรักษาอัตรากำไรสุทธิเพิ่มขึ้นมาอยู่ในกรอบ 16-20% จากปี 62 อยู่ที่ 11.57% และมีอัตรากำไรขั้นต้นไม่ต่ำกว่า 60% จากปีก่อนที่ 57.61% โดยบริษัทจะเน้นการบริหารจัดการต้นทุนที่มีประสิทธิภาพมากขึ้น และการจำหน่ายสินค้าที่เพิ่มขึ้นอย่างต่อเนื่องจะช่วยให้บริษัทมี Economy of scale พร้อมกันนี้บริษัทยังคงศึกษาการเข้าซื้อกิจการ (M&amp;A) อย่างต่อเนื่องเพื่อที่จะสนับสนุนการเติบโตของบริษัทให้เป็นไปตามเป้าหมายที่วางไว้